**Az előterjesztést megtárgyalta:**

* Gazdasági és Városstratégiai Bizottság
* Egészségügyi Szakmai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyzői feladatokat ellátó aljegyző*

**E L Ő T E R J E S Z T É S**

# Szombathely Megyei Jogú Város Közgyűlésének 2015. április16-i ülésére

**Tájékoztató a Váci Mihály utcai felnőtt háziorvosi rendelőben kialakított**

**betegirányító rendszer működésének tapasztalatairól, és javaslat a rendszer kiterjesztésére**

Szombathely Megyei Jogú Város Közgyűlése a 138/2014. (IV.24) Kgy. számú határozatában döntött arról, hogy a Szombathely, Váci M. u. 3. szám alatti felnőtt háziorvosi rendelőegységben 2014. június 1. napjától betegirányító rendszer kerüljön kialakításra. A Közgyűlés döntött arról is, hogy a rendszer működésének 2014. évi tapasztalatairól, annak hatékony működéséről a Szombathelyi Egészségügyi Alapellátó Intézet Igazgatója tájékoztassa az Egészségügyi Szakmai Bizottságot, valamint hatékony működés esetén a Bizottság tegyen javaslatot a betegirányító rendszer más rendelőegységekben történő kiterjesztésére.

Az Egészségügyi Szakmai Bizottság 2014. november 21. napján tartott ülésén a Szombathelyi Egészségügyi és Kulturális Intézmények Gazdasági Ellátó Szervezetének igazgatója a Szombathely, Váci M. utcai felnőtt háziorvosi rendelőegységben működő betegirányító rendszerrel kapcsolatban a **háziorvosi, statisztikai és betegelégedettségi vizsgálat alapján** az alábbi tájékoztatást adta:

* A rendelőbe bekapcsolt telefonhívások – amely azelőtt sokszor az érdemi, bent ülő beteggel folytatott kommunikációt is lehetetlenné tette – száma jelentősen csökkent, ami annak köszönhető, hogy sok kérdésben a diszpécser is tud segíteni az érdeklődőknek (rendelési idők, szabadságok, vérvétel időpontja, de akár vizsgálatokkal kapcsolatos technikai kérdések terén is). Szintén egyszerűbbé vált a receptírások rendszere, mivel azokat programozottan, az időt hatékonyabban kihasználva, rendszerezetten tudják teljesíteni, ráadásul a beteg saját orvosának rendelési idején kívül is elviheti azokat. Az átlagos várakozási idő, ezáltal a folyosón várakozók száma is lényegesen csökkent, az orvosi vizsgálatra, tanácsadásra érkezettekre fordítható idő pedig több lett ezáltal. A kockázati csoportokba tartozók (várandósok, betegségekre fogékonyabbak) szempontjából is előnyösebb az új rendszer.
* Az eltelt 5 hónap alatt (a rendelőben megjelent, mintegy 25.000 fős betegforgalom mellett) telefonon 7.998 „ügyintézés” történt, amely az alábbi megoszlást mutatja:

- 3.053 alkalommal lett bekapcsolva a hívás a rendelőbe (38%)

- 2.184 alkalommal kértek a betegek receptkiadást (28%)

- 1.615 alkalommal kértek egyéb információt (20%) (rendelési idő, területi ellátás, más rendelők telefonszáma, vérvétel időpontja, stb.)

- 1.146 alkalommal a rendelőben történt személyes információkérés (14%).

* A rendelést felkereső lakosság oldaláról egy rövid kérdőíves felmérés készült a rendelőegységben a diszpécser szolgálat működésével kapcsolatban. Ennek eredménye alapján a rendelőben megfordulók 73%-a vette igénybe az új szolgáltatást. Közülük túlnyomó többség a rendszeresen szedett gyógyszerek receptjeinek elvitele miatt, de jelentős arányban fordultak a diszpécserhez előjegyzés vagy lelet/táppénzes utalvány kiadása miatt. A szolgáltatást igénybe nem vevők panasszal, betegséggel, azaz egyértelműen orvosi vizsgálatra érkeztek. Néhányan továbbra is jobban bíznak a személyes orvos-beteg találkozásban, közvetlenebbnek érzik így a kapcsolatot.

**Összességében a háziorvosok, az asszisztensek és a betegek egybehangzó véleménye alapján jelentős előrelépést, pozitív változást jelentett a betegellátás minőségében a betegirányítási szolgálat elindítása.**

A pozitív tapasztalatok és a jól működő betegirányítási rendszert megismerve a két „nagy” rendelőben dolgozó háziorvosok (Kiskar u. és Szűrcsapó u. rendelő) azzal a kéréssel fordultak az Önkormányzathoz, hogy lehetőség szerint a következő lépésként a rendelőegységükben kerüljön bevezetésre a betegirányítási rendszer.

Megvizsgálva a szóban forgó rendelőegységekben dolgozó háziorvosok kérését, a kialakítás lehetőségét a Szombathelyi Egészségügyi és Kulturális Intézmények Gazdasági Ellátó Szervezetének igazgatója az alábbi tájékoztatást adta:

**A Szűrcsapó, illetve a Kiskar utcai rendelőegységekben a betegirányító rendszer 2015. július 1. napjától kezdené meg működését.**

a.) Szűrcsapó utcai rendelőegység

A rendelőegységben 5 felnőtt háziorvos dolgozik, továbbá fizioterápiás kezelőhely és vérvételi hely is működik. Megvizsgálva a rendelőegység helyiségeit, szabad helyiség nem áll rendelkezésre, ezért a betegirányító rendszer elhelyezése a váróból történő leválasztással lehetséges.

**A kialakítás összes költsége: 1.353.483,- Ft**

* A váróból történő betegirányító helyiség leválasztásának költsége:697.865,- Ft
* Villamos energia hálózat kiépítése: 60.000,- Ft
* VoIP telefonközpont és VoIP telefonrendszer beszerzése és a rendszer kialakításának költsége árajánlat alapján 495.618,- Ft.
* Betegirányító zárható pult és szék beszerzése: 100.000,- Ft

**A működés költsége 6 hónapra: 1.190.000,- Ft**

* Egy fő középfokú egészségügyi végzettséggel rendelkező munkatárs bére és járuléka: 1.046.000,- Ft
* Egyéb dologi és működési költség: 144.000,- Ft

b.) Kiskar utcai rendelőegység:

A rendelőegységben 5 felnőtt és 2 gyermek háziorvos dolgozik, továbbá fizioterápiás kezelőhely, vérvételi hely és 4 fogorvosi rendelés is működik. Megvizsgálva a rendelőegység helyiségeit, a felnőtt rendelő bejáratánál lévő régi kartonozó kisebb átalakítással alkalmassá tehető a betegirányító helyiség kialakítására.

**A kialakítás összes költsége: 805.618,- Ft**

* A kartonozóból betegirányító helyiség átalakításának költsége: 210.000,- Ft.
* VoIP telefonközpont és VoIP telefonrendszer beszerzése és a rendszer kialakításának költsége árajánlat alapján 495.618,- Ft.
* Betegirányító zárható pult és szék beszerzése: 100.000,- Ft

**A működés költsége 6 hónapra: 1.190.000,- Ft**

* Egy fő középfokú egészségügyi végzettséggel rendelkező munkatárs bére és járuléka: 1.046.000,- Ft
* Egyéb dologi és működési költség: 144.000,- Ft

Az Egészségügyi Szakmai Bizottság javasolta a betegirányító rendszer kiterjesztését a Szűrcsapó utcai, illetve a Kiskar utcai rendelőegységekben is.

Kérem a Tisztelt Közgyűlést, hogy az előterjesztést megtárgyalni, és az Egészségügyi Szakmai Bizottság véleményét figyelembe véve a határozati javaslatot elfogadni szíveskedjék.

**Szombathely, 2015. április „ ”**

**(: Dr. Puskás Tivadar:)**

HATÁROZATI JAVASLAT

**…/2015. (IV. 16.) Kgy. számú határozat**

1. Szombathely Megyei Jogú Város Közgyűlése a „Tájékoztató a Váci Mihály utcai felnőtt háziorvosi rendelőben kialakított betegirányító rendszer működésének tapasztalatairól, és javaslat a rendszer kiterjesztésére” című előterjesztést megtárgyalta és támogatja, hogy a Szűrcsapó utcai és Kiskar utcai rendelőegységben is – hasonlóan a Váci utcai rendelőhöz- kerüljön kialakítására a betegirányító rendszer 2015. július 1. napjától, amelyhez Szombathely Megyei Jogú Város Közgyűlése a Szombathelyi Egészségügyi és Kulturális Intézmények Gazdasági Ellátó Szervezete 2015. évi költségvetésében az alábbi összegek biztosításáról gondoskodik:

a.) Szűrcsapó utcai rendelőegység vonatkozásában:

- a kialakítás összes költsége: 1.353.483,- Ft

- a működés költsége 6 hónapra: 1.190.000,- Ft

b.)Kiskar utcai rendelőegység:

- A kialakítás összes költsége: 805.618.,- Ft

- A működés költsége 6 hónapra: 1.190.000,- Ft

1. A Közgyűlés elhatározza a Szombathelyi Egészségügyi és Kulturális Intézmények Gazdasági Ellátó Szervezete létszám-előirányzatának 2015. július 1. napjával,2 fővel történő növelését. A foglalkoztatottak létszáma így 91 főről 93 főre módosul, ezen belül a szakmai létszám 59 főről 61 főre nő, míg az intézmény-üzemeltetési létszám változatlanul 32 fő marad.
2. A Közgyűlés felkéri a Szombathelyi Egészségügyi és Kulturális Intézmények Gazdasági Ellátó Szervezetének igazgatóját, hogy a Közgyűlés döntését követően a betegirányító rendszer kialakításához szükséges munkáltatói és egyéb intézkedéseket tegye meg.

**Felelős:** Dr. Puskás Tivadar polgármester

Molnár Miklós alpolgármester

Dr. Károlyi Ákos, jegyzői feladatokat ellátó aljegyző

/a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője,(az 1., és a 2. pont vonatkozásában)

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója (a 3. pont vonatkozásában)

**Határidő:** 2015. évi költségvetés soron következő módosításakor (az 1. és a 2. pont

vonatkozásában)

2015. június 30. (a 3. pont vonatkozásában)